Spoštovane občanke in občani Lendave,

cenjene nagrajenke in cenjeni nagrajenci,

Ob tej častitljivi priložnosti, ko se zbrani srečamo ob slovenskem kulturnem prazniku, želim izraziti globoko spoštovanje do naše bogate kulturne dediščine in vseh tistih, ki so ustvarili temelje za razcvet našega mesta.

Lendava - ta neskončno lep mozaik kulture - je resnično izjemna in presežna. Identiteta Lendave je globoko prežeta s širokim poljem umetnosti in kulture. Dediščina, ki smo jo prejeli je razkošna in žlahtna, mi pa jo bogato nadgrajujemo in plemenitimo. Številne mejnike in prelomnice praznujemo in obeležujemo, vsakič z globokim ponosom in spoštljivostjo. Lansko leto je bila to 450 obletnica prve tiskane knjige na ozemlju današnje Slovenije, kar se je leta 1573 zgodilo prav tukaj v Lendavi.

Ob 100. obletnici rojstva igralke Duše Počkaj se s ponosom oziramo na njeno življenje in delo, ki je korenito zaznamovalo slovenski gledališki svet. Duša Počkaj se je rodila prav tukaj, med nami in njeno dediščino smo morda v preteklih desetletjih letih zanemarili, a jo ohranjamo v svojih srcih, letos pa bomo temu dali še dodaten pečat.

Poleg tega se ponosno veselimo tudi posebnega mejnika – odkupa ateljeja slikarja Štefana Galiča, ki bi letos praznoval 80 let. Štefan Galič je bil virtuoz lesoreza, ki je svojo inspiracijo črpal iz dediščine naše pokrajine in njene estetike. Z nakupom njegovega ateljeja začenjamo pot k oživljanju tega izjemnega življenjskega in ustvarjalnega ambienta, ki bi ga želeli delili z vsemi, ki umetnika cenite in spoštujete ter vsemi tistimi, ki jim bo prostor njegovega ateljeja odprl nove dimenzije na področju kulture.

Ob tej priložnosti se ne spominjamo le umetnikov in ustvarjalcev, temveč tudi tistih, ki skrbijo za ohranjanje naše dediščine, podpirajo, organizirajo in sodelujejo iz ozadja. Težko jih vse naštejemo, a vsak ima svoje mesto v tej zgodbi, ki jo pišemo skupaj. Brez nekaterih posameznikov, podpornikov, brez izjemnih prostorov ne bi mogli doživljati polnega sijaja umetniške ustvarjalnosti. Hvala vsem, ki omogočate, da lahko vsak ustvarjalec zasije v polni meri svojega talenta, da spoznavamo plati pestre, včasih tudi pozabljene dediščine, da sodelujete v ustvarjanju razgibane in barvite podobe Lendave.

Kulturno umetniško ustvarjanje ima različne oblike in načine, vendar je vsak prispevek pomemben. Ne gre le za tiste, ki stojijo na odru in ustvarjajo umetniška dela, temveč tudi za tiste, ki delajo v ozadju. Vsak zvok tehničnega mojstra, vsaka napisana beseda, vsako sodelovanje ljubiteljev, ki prispevajo k temu, da kulturno umetniški utrip v Lendavi polno živi. Neredki posamezniki svoje izjemno zanimanje in z njim pridobljeno znanje prenašajo tudi v skupnost. Takšna sta tudi dva letošnja nagrajenca, ki eden na področju kulturno zgodovinske in drugi na področju zeliščarske dediščine ter pripravkov za domače lekarne na zavidljivo visoki ravni plemenitita vedenje o zakladih preteklosti, ki bi brez njiju zlahka utonili v pozabo.

20 let delovanja gledališke in koncertne dvorane in več kot 2500 predstav ter drugih dogodkov so resnično impresivne številke, v katere je pred 20 leti le malokdo verjel. K temu mejniku sta nemalo pripomogla tudi danes nagrajena lučni in tonski mojster, ki imata neprecenljivo vlogo pri zagotavljanju gladkega poteka dogodkov in tehničnemu upravljanju te čudovite a zahtevne zgradbe. Ta od vsega začetka terja številna vlaganja, popravke in posodobitve. Tako smo tudi letos vanjo vložili več kot 105.000,00 € in posodobili lučni park ter prenovili odrske deske. Brez odličnih prostorskih in tehničnih pogojev, brez strokovnega znanja in predanosti osebja in seveda brez vas spoštovani obiskovalci prireditev, ta zgodba ne bi bila zapisana z veliki črkami v zgodovino lendavske kulture.

Enako velja za močno in razvejano ljubiteljsko kulturo v naši občini, ki je dragocen vir, ki bogati kulturno tkivo skupnosti. Negovanje dediščine in ljudskega izročila pripomore k ohranjanju identitete in povezanosti z preteklostjo, kar je ključnega pomena za nadaljnje generacije. Vaš ponos je povsem upravičen, saj je vaše delo temeljnega pomena za zagotavljanje trajnosti in spoštovanja do kulturne dediščine. Hvaležnost zanamcev za vaš prispevek bo nedvomno enako globoka in spoštljiva.

Ob tem velja beseda zahvale tudi medijem, ki vestno spremljajo in ohranjajo dragocene trenutke skozi zgodbe in slike, ter tako prinašajo zanimive in neprecenljive dogodke v domove tistih, ki se iz različnih razlogov teh ne morejo udeležiti. Dokumentiranje kulturnih dogodkov je dragoceno tudi za prihodnje generacije, saj so pravzaprav nekakšen arhiv kulturnega življenja, ki omogoča, da se kulturna dediščina ohrani in prenese naprej, kar je izjemno pomembno za ohranjanje identitete, tradicij in ustvarjalnosti družbe skozi čas.

Zato se danes ne spominjamo le posameznikov, temveč tudi vseh tistih, ki so skozi desetletja oblikovali značaj Lendave.

Ob tej priložnosti izražam iskreno hvaležnost vsem, ki prispevate k bogatitvi naše kulturne krajine. Skupaj gradimo mostove med preteklostjo in prihodnostjo, med tradicijo in sodobnostjo.

Hvala vam in naj bo naš kulturni praznik napolnjen z ljubeznijo do umetnosti, spoštovanjem do dediščine in ponosom do našega čudovitega mesta.

Spoštovane Lendavčanke in Lendavčani, cenjene nagrajenke in cenjeni nagrajenci, danes slavimo ne le umetnost, temveč tudi skupnost, ki jo oblikujemo skupaj. Naj bo naša kultura še naprej vir navdiha in ponosa. Hvala vam in srečno ob slovenskem kulturnem prazniku!

**Janez Magyar**, župan Občine Lendava